
A zongorairodalom általános iskolai ének-zene órai alkalmazásának gyakorlata és lehetőségei

         
 Tanulmányomban a zongorairodalom általános iskolai zeneoktatáshoz kapcsolódó alkalmazási lehetőségeit vizsgálom, valamint annak a pedagógiai gyakorlatban való megjelenését. A zongora olyan hatékony eszközünk, melyet változatos módon tudunk alkalmazni például a zeneelméleti ismeretek szemléltetésére, ugyanakkor a kamarazene, a közös muzsikálás élményének teljesebbé tételében is meghatározó lehet. A pedagógusoknak fontos az, hogy milyen motiváló zenei anyagot kínálnak fel az énekórák során tanulóiknak a zeneirodalom egyre bővülő tárából és milyen szempontok jellemzik a gyermeki befogadásra is alkalmas zeneműveket, melyek a „gyermek-zeneirodalom” jellemzői. Amíg az általános iskolások zenei képességeinek vizsgálatával több hazai kutatás foglalkozott (Buzás, 2017; Janurik, 2010; Turmezeyné és Balogh, 2009; Asztalos, 2016), a tanulók speciális, zongorával kapcsolatos ismereteiről kevés adattal rendelkezünk. Vizsgálataimmal ezt a hiányt is szeretném pótolni.
Kutatásom két részből áll. Az ének-zene órák hangszeres zenei anyagának kiválasztásával és alkalmazásával kapcsolatos kérdőíves vizsgálatban zenepedagógusok (N=98) vettek részt. A második részben online hangszerismereti tesztet töltöttek ki 10-12 éves tanulók (N=600).
Az eredmények szerint a pedagógusok 84%-a a zenei befogadói tevékenységekbe építi be a zongoraműveket, felük a reproduktív tevékenységekbe, ill. ötödük az improvizációs tevékenységekbe. A minta ötöde szerint a művek mellett fontos az előadó ismertetése is. A tanulók teljesítménye az online zongoraismereti teszten 65,84%, (SD=17,44). A zeneiskolások teljesítménye 73,49%, a nem zeneiskolásoké 61,78%, eredményeik között szignifikáns az eltérés (t=8,134, p<0,001). A teszt megbízható (Cronbach alfa=0,787). A tanulók főként a zongoratörténeti kérdésekre válaszoltak helyesen (75%), a zeneszerzők résztesztet 65%-uk oldotta meg jól. A teljesítmény és a szülők iskolai végzettsége, valamint a településtípus között szignifikáns kapcsolatokat találtam.
 Eredményeim alapján a jövőben olyan módszertani kutatásokat tervezek, melyek a tanulók életkori sajátosságainak megfelelő zeneművek rendszerezésére és összegyűjtésére irányulnak, különös tekintettel a 20. századi és a kortárs magyar zeneszerzők által gyermekeknek írt zongoraművekre.



